**Kommunen og frivilligheten hånd i hånd?**

*Frivilligheten skal være fri og selvstendig. Vi bidrar best når initiativ kommer nedenfra og når vi får utvikle det etablerte eller skape nytt der vi ser uløste behov.*

Det betyr at kommunen og fylket ikke kan bestille tjenester fra frivilligheten. Det er viktig at kommuner og fylker har en helhetlig frivillighetspolitikk og anerkjenner frivillig sektor som en viktig del av samfunnsveven. Kommunen må gjøre seg kjent med frivilligheten for å bidra til at tilbudene utfyller hverandre.

Vi vet at 58% av befolkningen over 15 år har gjort frivillig arbeid i løpet av det siste året. I tillegg er 78 % av befolkningen medlem i minst en organisasjon, og 48 % er medlem i minst to organisasjoner. I 2018 bidro frivillig arbeid med en verdiskapning tilsvarende 78 milliarder kroner.

Frivillige organisasjoner har høy tillit i samfunnet. Vi er profesjonelle tjenesteytere, kunnskapsaktører, organisatorer av viktige aktivitetstilbud, nettverksskapere og en viktig del av Norges totalberedskap. For at frivilligheten skal blomstre må det offentlige legge til rette for frivilligheten gjennom godt samarbeid, forutsigbare rammebetingelser og langsiktig økonomisk støtte.

Vi ønsker å utfordre lokalpolitikerne til å sikre bedre frivillighetspolitikk! Vi mener at alle kommuner bør opprette en stilling som frivillighetskoordinator som skal legge til rette for en tett dialog og samhandling mellom kommunen/fylket og lokale lag og foreninger. Politikerne bør skape faste møteplasser mellom kommunen/fylket og de frivillige organisasjonene. Her bør de invitere frivillige organisasjoner til samarbeid om å nå felles mål, blant annet å styrke folkehelsen, skape gode oppvekstvilkår, aktiviteter for eldre, for å motvirke utenforskap og beredskapsarbeid.

Sett gjerne inn lokale eksempler. Har dere frivilligkoordinator i din kommune? Hvordan fungerer samarbeidet?

Sett gjerne inn eksempler på lokale aktiviteter som er et godt samarbeid med kommunen.

Det er viktig at kommunen inkluderer relevante frivillige aktører i beredskapsøvelser. Sanitetskvinnene har over 4000 beredskapsfrivillige. Vi har opplevd en 20% økning over de siste 2 årene. Vi har totalt 150 omsorgsberedskapsgrupper som samarbeider med kommunene. Vi jobber hver dag for at dette skal være et aktivt og levende samarbeid.

Våre beredskapsfrivillige har en sentral rolle i omsorgsberedskap og forebyggende aktiviteter i sine lokalsamfunn. Trygge lokalsamfunn er viktig for oss. Derfor jobber vi også forebyggende gjennom å spre kunnskap om førstehjelp, egenberedskap, brannsikkerhet og lignende.

Lokalpolitikerne må legge til rette for at organisasjonenes tid brukes mest mulig til trening og innsats, og minst mulig til byråkrati. Det offentlige må i større grad forplikte seg til å ivareta frivillige ressurser som brukes i beredskapsarbeid, blant annet gjennom støtte til trening, øvelser, vedlikehold og oppdatering av utstyr.

Si gjerne noe om lokal beredskapsinnsats.

Vi har en visjon: Alle lokalsamfunn i Norge skal være robuste! Vi håper lokalpolitikerne deler denne visjonen.